text: Politiet ønsker ikke hjælp fra offentligheden i eftersøgning
  30 december 2016 kl. 10.58
  Eftersøgningen af den 46-årige cykelrytter er stadig i fuld gang, og mange vil gerne deltage i eftersøgningen, men politiet afviser hjælp fra offentligheden.
  Eftersøgningen af den 46-årige cykelrytter har nu ledt politiet til skovene sydvest for Kolding. Her er flere politikredse lige nu i gang med at lede efter den forsvundne mand med hunde og helikopter. 
  Mange har via Facebook tilbudt deres hjælp i eftersøgningen. Men det har ingen interesse for Syd- og Sønderjyllands Politi. 
  - Hundene skal have sporene så friske som muligt. Så vi vil ikke have for mange til at trampe rundt på nuværende tidspunkt, siger vagtchef ved Syd- og Sønderjyllands Politi, Ole Aamann.
  - Men det kan sagtens blive aktuelt senere, siger han.
  I løbet af formiddagen er der dukket flere spor op, der tyder på, at den 46-årige har været i Vonsild Skov og Fovslet Skov sydvest for Kolding.
  